KAZALO

Certifikat o pravilnosti in poštenosti računovodskih izkazov na dan 31. decembra 2006

Poročilo o upravnih in računovodskih postopkih, dobrem finančnem poslovodenju in sistemu notranje kontrole

Računovodski izkazi na dan 31. decembra 2006

Certifikat o pravilnosti in poštenosti računovodskih izkazov na dan 31. decembra 2006

Članom

Evropskega računskega sodišča

V skladu s pooblastili, ki nam jih je dalo Evropsko računsko sodišče, smo izvedli revizijo priloženih računovodskih izkazov Evropskega računskega sodišča, ki zajemajo bilanco stanja z dne 31. decembra 2006, izkaz poslovnega izida za leto, ki se je takrat izteklo, izkaz denarnih tokov, izkaz sprememb neto sredstev in prilogo, v kateri so povzete glavne računovodske metode in druga pojasnila.

Odgovornost članov Evropskega računskega sodišča za pripravo in predstavitev računovodskih izkazov

Člani Evropskega računskega sodišča so v skladu z Uredbo Sveta (ES, Euratom) št. 1605/2002 z dne 25. junija 2002, podrobnimi pravili za njeno izvajanje, splošno sprejetimi računovodskimi načeli in notranjimi pravili Evropskega računskega sodišča odgovorni za pripravo in pošteno predstavitev računovodskih izkazov. Ta odgovornost zajema: zasnovo, uvedbo in vzdrževanje notranje kontrole v zvezi s pripravo in pošteno predstavitvijo računovodskih izkazov, ki ne vsebujejo pomembnih odstopanj, ne glede na to, ali so ta posledica goljufij ali napak, izbiro in uporabo ustreznih računovodskih načel in metod ter določitev razumnih računovodskih ocen glede na okoliščine.

Odgovornost zunanjega revizorja

Naša odgovornost je, da na podlagi svoje revizije izrečemo mnenje o teh računovodskih izkazih. Revizijo smo izvedli v skladu z mednarodnimi standardi revidiranja, kot jih je sprejel L'Institut des Réviseurs d’Entreprises. Ti določajo, da moramo pri svojem revizijskem delu upoštevati etična pravila ter revizijo načrtovati in opraviti tako, da omogoča pridobitev razumnega zagotovila, da v računovodskih izkazih ni nobenih pomembnih odstopanj.

Revizija pomeni izvajanje postopkov za zbiranje dokazov o zneskih in podatkih, navedenih v računovodskih izkazih. Izbira postopkov in ocena tveganja za pomembna odstopanja v računovodskih izkazih, ne glede na to, ali so ta posledica goljufij ali napak, sta odvisni od presoje revizorja. Revizor pri svoji oceni tveganja upošteva izvajanje notranje kontrole v subjektu, povezane s pripravo in pošteno predstavitvijo računovodskih izkazov, da glede na razmere opredeli ustrezne revizijske postopke, in ne z namenom, da bi izrazil mnenje o uspešnosti te kontrole. Revizija zajema tudi oceno ustreznosti uporabljenih računovodskih metod in razumnosti računovodskih ocen, ki so jih pripravili člani Evropskega računskega sodišča, ter oceno predstavitve računovodskih izkazov kot celote. Ocenjujemo, da so zbrani revizijski dokazi zadostni in ustrezni za utemeljitev našega mnenja.

Mnenje

Menimo, da računovodski izkazi predstavljajo pošteno sliko finančnega stanja Evropskega računskega sodišča na dan 31. decembra 2006 ter rezultata dejavnosti za proračunsko leto, ki se je končalo na ta dan, v skladu z Uredbo Sveta (ES, Euratom) št. 1605/2002 z dne 25. junija 2002, podrobnimi pravili za njeno izvajanje, splošno sprejetimi računovodskimi načeli in notranjimi pravili Evropskega računskega sodišča.